### NOTĂ INFORMATIVĂ

# la proiectul hotărîrii Guvernului despre aprobarea Regulamentului privind salarizarea angajaţilor din instituţiile medico-sanitare publice încadrate în sistemul asigurării obligatorii de asistenţă medicală

 ***Condiţiile ce au impus elaborarea proiectului hotărîrii***

În conformitate cu ultimele rapoarte ale Organizaţiei Mondiale a Sănătăţii, publicaţii şi recomandări, au fost identificate principalele probleme în domeniul resurselor umane din sănătate la nivel global, cum ar fi insuficienţa cadrelor medicale, repartizarea neuniformă geografică, competenţe insuficiente sau necorespunzătoare şi toate ţările membre au fost îndemnate să identifice căi pentru soluţionarea problemelor menţionate. La nivel european s-a constatat, că pînă în 2020 deficitul de medici, asistenţi medicali, stomatologi şi farmacişti va ajunge la un milion. Prin urmare, problemele existente nu numai că afectează şi Republica Moldova, dar şi creează premize pentru lucrătorii medicali să migreze în alte ţări pentru a profesa, unde condiţiile de viaţă şi lucru sunt mai bune iar salariile – mai mari şi corespund necesităţilor şi cerinţelor.

Oportunităţile de a activa, efectua studii şi stagii practice peste hotare republicii, sporesc fluxul lucrătorilor din sistemul sănătăţii.

Prin urmare, salariile mici, condiţiile de muncă nesatisfăcătoare, migraţia personalului medical etc. pun în pericol asigurarea accesului echitabil a populaţiei la asistenţă medicală, prestarea serviciilor de sănătate calitative.

La etapa de implementare în Republica Moldova a asigurărilor obligatorii de asistenţă medicală, actualul sistem de salarizare a angajaţilor instituţiilor medico-sanitare publice încadrate în sistemul asigurărilor de asistenţă medicală, aprobat prin Hotărîrea Guvernului nr.1593 din 29 decembrie 2003 Despre aprobarea Regulamentului privind salarizarea angajaţilor din instituţiile medico-sanitare publice încadrate în sistemul asigurărilor obligatorii de asistenţă medicală, a schimbat esenţial modalitatea calculării salariilor în instituţiile medico-sanitare de la sistemul de salarii tarifare ale Reţelei tarifare unice la salarii bazate pe principiile salarizării angajaţilor din unităţile cu autonomie financiară.

Însă, mecanismul aprobat funcţionează mai mult de zece ani iar ajustările periodice nu fac faţă cerinţelor şi nevoilor de dezvoltare a sistemului sănătăţii la etapa actuală. Mecanismul actual de salarizare a devenit unul complicat în administrare, mulţimea de sporuri şi suplimente stabilite la salariu care nu reflectă real calitatea şi volumul de lucru real îndeplinit, nu este bazat pe performanţă (mai ales în sectorul spitalicesc), nu pune în evidenţă competenţă şi abilităţile personale şi nu contribuie la motivarea personalului din sistemul sănătăţii. În consecinţă, salarizarea neadecvată contribuie la menţinerea plăţilor informale în sistem.

Astfel, problemele elucidate impun întreprinderea paşilor concreţi pentru elaborarea şi aprobarea noului mecanism de salarizare a angajaţilor din IMSP încadrate în asigurări obligatorii de asistenţă medicală, care ar corespunde adecvat necesităţilor sistemului actual al sănătăţii.

*Principalele prevederi şi elementele noi ale proiectului*

În scopul eficientizării şi sporirii calităţii serviciilor medicale acordate populaţiei, îmbunătăţirii condiţiilor de salarizare a angajaţilor instituţiilor medico-sanitare publice încadrate în raport cu răspunderea şi complexitatea sarcinilor, cantitatea şi calitatea muncii depuse, atragerea tinerilor specialişti şi menţinerii specialiştilor cu o experienţă bogată în specialitate, simplificării mecanismului de plată, se propune modificarea condiţiilor de salarizare a angajaţilor din instituţiile medico-sanitare publice încadrate în sistemul asigurărilor obligatorii de asistenţă medicală.

Mecanismul nou de salarizare este bazat pe performanţele profesionale individuale în muncă,pe calitatea muncii depuse, aportul şi profesionalismul fiecărui angajat.

Venitul salarial al angajaţilor din instituţiile medico-sanitare publice încadrate în sistemul asigurării obligatorii de asistenţă medicală, se compune din:

 1) partea fixă a salariului;

 2) partea variabilă a salariului;

 3) alte norme şi garanţii salariale, ajutorul material.

*Partea fixă a salariului,* reprezintă mărimea lunară a salariului, stabilită în sumă fixă şi constituie garanţia minimă de remunerare a muncii angajaţilor din instituţie, în dependenţă de funcţia deţinută.

*Partea variabilă a salariului*, reprezintă un supliment de plată la partea fixă a salariului, stabilit pentru competenţe profesionale şi nivelul de realizare a indicatorilor de performanţă;

*Alte norme şi garanţii salariale*, reprezintă normele specifice de salarizare, sporurile de compensare pentru munca prestată în condiţii nefavorabile precum şi alte garanţii minime stabilite de stat, *ajutorul material* este dreptul bănesc acordat o dată în an salariaţilor.

*Argumentarea economico-financiară*

Cheltuielile ce ţin de punerea în aplicare a majorărilor salariale prezentate, vor fi acoperite din contul şi în limita mijloacelor contractate de către instituţiile medico-sanitare publice cu Compania Naţională de Asigurări în Medicină precum şi din alte surse de venit, permise de legislaţia în vigoare, în limitele cotelor maxime aprobate pentru remunerarea muncii.

Pentru anul 2016 Fondul pentru achitarea serviciilor medicale curente (Fondul de bază) se preconizează de a fi majorat cu 10,6 % sau cu circa 520,0 mln lei, din care pentru remunerarea muncii vor fi alocate circa 56,5 % sau circa 294,0 mln lei.

 Cheltuielile preliminare necesare pentru majorarea salariului în varianta propusă se estimează la 295,1 mln lei**,** (calculele detaliate se anexează).

În scopul eficientizării utilizării surselor financiare preconizate pentru salariu in IMSP vor fi revizuite statele de personal a instituţiilor cu reducerea, la necesitate, a funcţiilor vacante, reducerea funcţiilor exagerate a personalului auxiliar, aprecierea necesităţii reale în numărul de posturi de gardă pentru personalul medical reprofilând funcţiile neeficiente.

Totodată este de menţionat că, majorările salariale preconizate în anul 2016 practic au acoperire financiară, iar avînd în vedere faptul că cotele maxime a cheltuielilor pentru salarizarea angajaţilor din instituţiile medico-sanitare publice pe parcursul a mai multor ani rămîn neschimbate, majorarea de salariu propusă nu va duce la micşorarea cheltuielilor legate de acordarea serviciilor medicale şi respectiv nu vor afecta calitatea serviciilor medicale prestate.

 ***Elaboratorii proiectului***

 Proiectul este elaborat de către Ministerul Sănătăţii.

 ***Rezultatele scontate***

Modificările propuse vor permite de a mări responsabilitatea angajaţilor, vor contribui la ameliorarea situaţiei în asigurarea cu cadre medicale, la micşorarea fluctuaţiei cadrelor, menţinerii şi motivării tinerilor specialişti şi a personalului cu experienţă bogată în specialitate şi vor spori calitatea asistenţei medicale acordate populaţiei Republicii Moldova.

Autorii propun aprobarea proiectului Hotărîrii Guvernului.

**Ministru Ruxanda GLAVAN**